KOMMISSIONENS FORORDNING (EF) Nr. 2732/1999

af 21. december 1999

om gennemførelsesbestemmelser for den særlige ordning for forsyning af de franske oversøiske departementer med fåre- og gedekødsprodukter for år 2000

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer(1), senest ændret ved forordning (EF) nr. 1257/1999(2), særlig artikel 4, stk. 5, og

ud fra følgende betragtninger:

(1) I henhold til artikel 4 i forordning (EØF) nr. 3763/91 skal det for hvert år i ordningens anvendelsesperiode fastlægges, hvilket antal racerene avlsfår og -geder med oprindelse i Fællesskabet, som der ydes støtte for med henblik på udvikling af produktionsmulighederne i de franske oversøiske departementer;

(2) ovennævnte støtte bør fastsættes for forsyning af de franske oversøiske departementer med racerene avlsfår og -geder med oprindelse i resten af Fællesskabet; støtten skal fastsættes under hensyntagen til omkostningerne ved forsyning fra EF-markedet og til de franske oversøiske departementers geografiske beliggenhed;

(3) særlige behov for forsyning af de franske oversøiske departementer med racerene avlsfår og -geder kan opstå i løbet af de enkelte produktionsår; de franske myndigheder bør derfor indrømmes en vis smidighed i forvaltningen af forsyningsordningen, således at de får mulighed for at udstede støttelicenser for dyr bestemt til visse franske oversøiske departementer ud over den maksimumsmængde, der er til rådighed for disse franske oversøiske departementer, forudsat at den maksimumsmængde, der er til rådighed for de fire franske oversøiske departementer, overholdes, både hvad angår handyr og hundyr; for at der kan tages hensyn til sådanne særlige behov, bør de franske myndigheder give Kommissionen meddelelse om de tilfælde, hvor licenser er blevet udstedt under anvendelse af denne beføjelse;

(4) de fælles gennemførelsesbestemmelser for forsyningsordningen for de franske oversøiske departementer vedrørende visse landbrugsprodukter blev fastsat ved Kommissionens forordning (EØF) nr. 131/92(3), senest ændret ved forordning (EF) nr. 2755/98(4); der bør fastsættes supplerende gennemførelsesbestemmelser, som er tilpasset gældende handelspraksis for fåre- og gedekød, navnlig med hensyn til støttelicensernes gyldighedsperiode samt størrelsen af den sikkerhed, der skal stilles for at garantere, at de erhvervsdrivende overholder deres forpligtelser;

(5) for at sikre en hensigtsmæssig forvaltning af forsyningsordningen bør der fastsættes en tidsplan for indgivelse af licensansøgninger og en betænkningstid for licensernes udstedelse;

(6) for at bringe forvaltningen af støtteordningen i bedre overensstemmelse med de franske oversøiske departementers behov bør støttebeløbet og det antal dyr, der kan ydes støtte for, årligt fastsættes for kalenderåret;

(7) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fåre- og Gedekød -

UDSTEDT FØLGENDE FORORDNING:

Artikel 1

Den i artikel 4, stk. 1, i forordning (EØF) nr. 3763/91 fastsatte støtte for levering til de franske oversøiske departementer af racerene avlsfår og -geder med oprindelse i Fællesskabet samt det antal dyr, for hvilket denne støtte ydes, fastsættes som angivet i bilaget til nærværende forordning.

Artikel 2

Bestemmelserne i forordning (EØF) nr. 131/92 finder anvendelse, bortset fra artikel 3, stk. 4.

Artikel 3

Frankrig udpeger den myndighed, der skal:

a) udstede støttelicenser som omhandlet i artikel 3, stk. 1, i forordning (EØF) nr. 131/92

b) udbetale støtten til de pågældende erhvervsdrivende.

Artikel 4

1. Licensansøgningerne indgives til myndigheden i løbet af de fem første arbejdsdage i hver måned.

En licensansøgning er kun gyldig, hvis følgende betingelser er opfyldt:

a) den ikke vedrører en større mængde dyr end den disponible maksimumsmængde, som offentliggøres af Frankrig inden perioden for indgivelse af ansøgninger

b) der inden udløbet af fristen for indgivelse af licensansøgninger forelægges bevis for, at der er stillet en sikkerhed på 40 EUR/dyr.

2. Myndigheden kan dog for at tage hensyn til særlige behov, der opstår i forbindelse med forsyningsordningen, udstede støttelicenser for et større antal dyr end den maksimumsmængde, der er til rådighed for de enkelte franske oversøiske departementer, uden at det samlede antal dyr, for hvilket der kan ydes støtte i de fire oversøiske franske departementer, dog må overskrides; denne mulighed anvendes separat for handyr og hundyr.

Frankrig giver Kommissionen meddelelse om de tilfælde, hvor der udstedes licenser i medfør af første afsnit.

3. Støttelicenserne udstedes senest den tiende arbejdsdag i hver måned.

Artikel 5

Støttelicensernes gyldighedsperiode er på tre måneder.

Artikel 6

Den i artikel 1 omhandlede støtte udbetales for de faktisk leverede mængder.

Artikel 7

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar til den 31. december 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. december 1999.

På Kommissionens vegne

Franz FISCHLER

Medlem af Kommissionen

(1) EFT L 356 af 24.12.1991, s. 1.

(2) EFT L 160 af 26.6.1999, s. 80.

(3) EFT L 15 af 22.1.1992, s. 13.

(4) EFT L 345 af 19.12.1998, s. 27.

BILAG

Del 1: Støttebeløb pr. dyr

Støttebeløbet er på 530 EUR/dyr for handyr og 205 EUR/dyr for hundyr.

Del 2: Antal dyr

>TABELPOSITION>